হাটহাজারী সরকারি কলেজ চট্টগ্রামের হাটহাজারীতে অবস্থিত একটি সরকারি কলেজ। এটি ১৯৬৮ সালে প্রতিষ্ঠিত হয়। কলেজটি জাতীয় বিশ্ববিদ্যালয়ের অধিভুক্ত।    ২০১৭ সালে মাধ্যমিক ও উচ্চ শিক্ষা অধিদপ্তরের আদেশ অনুসারে কলেজটিকে জাতীয়করণ করা হয়।     অবস্থান  চট্টগ্রাম শহরের অদূরে হাটহাজারী উপজেলা সদরে চট্টগ্রাম-রাঙ্গামাটি মহাসড়কের পূর্ব পাশে ৩.৯৫ একর জমির উপর এই কলেজের অবস্থান।  ইতিহাস চট্টগ্রামের হাটহাজারী উপজেলা সদরের নিকটে শিক্ষানুরাগী সুধীজন, বিভিন্ন পেশাজীবী ও জ্ঞান তাপসের ঐকান্তিক প্রচেষ্টায় ১৯৬৮ সালে হাটহাজারী কলেজ প্রতিষ্ঠা লাভ করে। নিজস্ব জমিতে অনুষদভিত্তিক ভবন ও প্রশাসনিক ভবনসহ সবুজে ঘেরা নান্দনিক পরিবেশে নতুন মহিমায় উদ্ভাসিত হয় এই কলেজ। ২০১৫ সালে কলেজকে জাতীয়করণ করার ঘোষণা দেওয়া হয়। এপ্রিল ২০১৭ সালে কলেজটি জাতীয়করণ করা হয়।   অবকাঠামো  কলেজ ক্যাম্পাসের বিরাট এলাকা জুড়ে রয়েছে সুসজ্জিত ৫টি বৃহৎ ভবন। এগুলো হলো -   প্রশাসনিক ভবন,  অনার্স ভবন,  কলা ভবন,  বিজ্ঞান ভবন,  বিজ্ঞান ভবন-২,  আইটি ভবন  সেমিনার কক্ষ: অর্থনীতি, সমাজবিজ্ঞান, রাষ্ট্রবিজ্ঞান, হিসাববিজ্ঞান ও ব্যবস্থাপনা বিভাগে ছাত্র-ছাত্রীদের পড়াশোনার জন্য সুসজ্জিত সেমিনার কক্ষ রয়েছে।   ল্যাবরেটরি: বিজ্ঞান বিভাগের শিক্ষার্থীদের জন্য প্রতিটি বিভাগে রয়েছে অত্যাধুনিক যন্ত্রপাতি সমৃদ্ধ ল্যাবরেটরি।  এছাড়াও রয়েছে কেন্দ্রীয় মসজিদ।   অনুষদ এবং বিভাগসমূহ  এটিতে চট্টগ্রাম শিক্ষা বোর্ডের অধীনে উচ্চ মাধ্যমিক শ্রেনিতে কলা, বাণিজ্য ও বিজ্ঞান বিভাগে পাঠদান করা হচ্ছে। এছাড়াও এটি জাতীয় বিশ্ববিদ্যালয়ের অধীনে ৫টি কোর্সে স্নাতক (সম্মান) ও ৪টি কোর্সে স্নাতক (পাস) পর্যায়ে পাঠদান ও সনদ প্রদান করে থাকে। সহ-পাঠ কার্যক্রমও এই কলেজের একটি উল্লেখযোগ্য দিক।  অনার্স(সম্মান) বিষয়সমূহ: বর্তমানে অর্থনীতি, রাষ্ট্রবিজ্ঞান, সমাজবিজ্ঞান, হিসাববিজ্ঞান ও ব্যবস্থাপনা বিষয়ে অনার্স কোর্স চালু রয়েছে।হিসাববিজ্ঞান ও ব্যবস্থাপনা বিষয়ে ১৪০টি এবং রাষ্ট্রবিজ্ঞান, সমাজবিজ্ঞান ও অর্থনীতি বিষয়ে ১০০টি করে আসন রয়েছে।  ডিগ্রি (পাস) বিষয়সমূহ: এখানে বিএ, বিএসএস, বিএসসি ও বিবিএস বিষয়ে ডিগ্রি কোর্স চালু আছে।   সহশিক্ষা কার্যক্রম  কলেজ ক্যাম্পাসের পার্শ্বে আছে একটি বিস্তৃত খেলার মাঠ। এতে ছাত্ররা ফুটবল, ক্রিকেটসহ সকল আউটডোর গেমস-এ অংশগ্রহণ করতে পারে। তাছাড়া ঐতিহাসিক পিঠা উৎসব, সাংস্কৃতিক অনুষ্ঠান উদ্‌যাপন এবং ক্রীড়ানুষ্ঠান কলেজের পাঠ্যক্রমে বহির্ভূত কার্যক্রমের একটা উল্লেখ্যযোগ্য দিক। শৃংখলা ও দায়িত্ববোধ অর্জনের জন্য কলেজে রোভার স্কাউট ও বিএনসিসি ক্যাডেট হিসেবে যোগদানের সুযোগ আছে।   সংগঠন   স্বেচ্ছাসেবক   বি.এন.সি.সি (https://bncc.info/home),  রোভার স্কাউট,  রেডক্রিসেন্ট   শিক্ষার্থী সংগঠন  হিসাববিজ্ঞান ফোরাম: ঐতিহাসিক পিঠা উৎসব, সাংস্কৃতিক অনুষ্ঠান সহ বিভিন্ন ইভেন্ট পরিচালনা করে থাকে।  বিবিধ  ক্লাসে উপস্থিতি: ছাত্র-ছাত্রীদের ক্লাসে উপস্থিতির ব্যাপারে বিশ্ববিদ্যালয় ও শিক্ষাবোর্ডের বিধি বিধান কঠোরভাবে প্রয়োগ করা হয়। ছাত্র-ছাত্রীদের ক্লাসে উপস্থিতি থাকা বাধ্যতামূলক।  পরীক্ষা: সাময়িক, বার্ষিক ও নির্বাচনী পরীক্ষাসমূহে ছাত্র-ছাত্রীদের অংশগ্রহণ বাধ্যতামূলক। টিউটোরিয়াল ও ক্লাস টেস্ট এ কলেজের উল্লেখযোগ্য বৈশিষ্ট্য।  নির্ধারিত পোশাক: অনার্স কোর্সের ছাত্রদের মেরুন কালার শার্ট, ডিগ্রী পাস কোর্সের ছাত্রদের কালো শার্ট, উচ্চ মাধ্যমিক ছাত্রদের সাদা শার্ট ও কালো ফুল প্যান্ট এবং ছাত্রীদের সাদা এপ্রোন পরা বাধ্যতামূলক। এছাড়াও মূল গেটের ভিতরে প্রবেশের সময় পরিচয়পত্র বহন করা আবশ্যক।    আরও দেখুন   চট্টগ্রামের কলেজসমূহের তালিকা   বহিঃসংযোগ    কলেজের ওয়েবসাইট   তথ্যসূত্র   বিষয়শ্রেণী:১৯৬৮-এ প্রতিষ্ঠিত শিক্ষাপ্রতিষ্ঠান বিষয়শ্রেণী:বাংলাদেশের সরকারি মহাবিদ্যালয় বিষয়শ্রেণী:হাটহাজারী উপজেলার শিক্ষাপ্রতিষ্ঠান বিষয়শ্রেণী:চট্টগ্রাম জেলায় জাতীয় বিশ্ববিদ্যালয় অধিভুক্ত মহাবিদ্যালয় বিষয়শ্রেণী:১৯৬৮-এ পূর্ব পাকিস্তানে প্রতিষ্ঠিত বিষয়শ্রেণী:চট্টগ্রাম শিক্ষা বোর্ডের অন্তর্ভুক্ত কলেজ বিষয়শ্রেণী:বাংলাদেশ উন্মুক্ত বিশ্ববিদ্যালয়ের শিক্ষাকেন্দ্র বিষয়শ্রেণী:বাংলাদেশ কারিগরি শিক্ষা বোর্ডের অন্তর্ভুক্ত শিক্ষাপ্রতিষ্ঠান বিষয়শ্রেণী:বিএনসিসি-এর কর্ণফুলী রেজিমেন্টের ইউনিট